### NN 138/2022 (25.11.2022.), Odluka o općinskim porezima Općine Vrbanja

Općina Vrbanja

2086

Na temelju članka 35. Zakona o lokalnoj i područnoj (regionalnoj) samoupravi (»Narodne novine« br. 31/03, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 42. Zakona o lokalnim porezima (»Narodne novine« br. 115/16, 101/17 i 114/22), članka 30. Statuta Općine Vrbanja (»Službeni vjesnik Vukovarsko-srijemske županije« br. 5/13, 1/18 i 4/21) i članka 27. Poslovnika Općinskog vijeća Općine Vrbanja (»Službeni vjesnik Vukovarsko-srijemske županije« br. 5/13), Općinsko vijeće Općine Vrbanja na 11. sjednici održanoj 15. studenoga 2022. godine, donijelo je

ODLUKU

O OPĆINSKIM POREZIMA OPĆINE VRBANJA

I. OPĆE ODREDBE

Članak 1.

Ovom odlukom utvrđuju se vrste poreza koji pripadaju Općini Vrbanja, visina poreza, osnovica i visina porezne stope, obveznici plaćanja te način obračuna i plaćanja poreza u skladu sa Zakonom o lokalnim porezima.

II. VRSTE POREZA

Članak 2.

Općinski porezi Općine Vrbanja su:

1. Prirez porezu na dohodak

2. Porez na potrošnju

3. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaća se po stopi od 5 %.

2. Porez na potrošnju

Članak 4.

Porez za potrošnju plaća se po stopi od 2 %.

Članak 5.

Poslove u vezi s utvrđivanjem i naplatom poreza na potrošnju obavlja Ministarstvo financija, Porezna uprava.

3. Porez na korištenje javnih površina

Članak 6.

Porez na korištenje javnih površina plaćaju pravne i fizičke osobe koje koriste javne površine za obavljanje djelatnosti na području općine Vrbanja.

Članak 7.

Pod javnom površinom smataraju se: zelene površine, parkovi, trgovi, tržnice, središta naselja, igrališta, javne prometne površine i druge javne površine u nadležnosti Općine Vrbanja.

Članak 8.

Osnovica poreza na korištenje javne površine je iznos zakupnine utvrđen ugovorom, a porez se plaća po stopi od 10 %.

Ako korisnik javne površine nema zaključen ugovor o korištenju javne površine, odnosno objekta koji se nalazi na javnoj površini, a istu koristi, dužan je platiti porez na korištenje javne površine u iznosu od 8,00 kn/m²/1,06 eura/m² korištene javne površine mjesečno.

U slučaju da se javna površina koristi bez ugovora za vrijeme praznika, blagdana i mjesnih svetkovina, porez na korištenje javne površine plaća se u dnevnom iznosu od 8,00 kn/m²/1,06 eura/m² korištene javne površine.

Članak 9.

Porez na korištenje javne površine plaća se u roku od 15 dana od dostave rješenja kojim je porez na korištenje javne površine utvrđen.

Poslove u vezi s utvrđivanjem i naplatom poreza na korištenje javnih površina obavlja Ministarstvo financija, Porezna uprava.

Članak 10.

Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku i prosvjetno-edukativnu djelatnost i zdravstvene usluge te ostale manifestacije koje su u interesu promocije Općine Vrbanja.

III. PRIJELAZNE I ZAVRŠNE ODREDBE

Članak 11.

Danom stupanja na snagu ove Odluke prestaje važiti Odluka o općinskim porezima Općine Vrbanja, klasa: 410-01/01-01-1, urbroj: 2188-26-01-01-5, od dana 27. prosinca 2001. godine (»Službeni vjesnik Vukovarsko-srijemske županije« br. 18/01) i Odluka o prirezu porezu na dohodak, klasa: 410-01/02-01-1, urbroj: 2188-26-02-01-1430, od dana 13. prosinca 2022. godine (»Narodne novine«, 153/2002).

Članak 12.

Ova Odluka objavit će se u »Službenom vjesniku Vukovarsko-srijemske županije« i »Narodnim novinama«, a stupa na snagu 1. siječnja 2023. godine, osim odredbi o prirezu na dohodak koje stupaju na snagu prvoga dana u mjesecu nakon objave u »Narodnim novinama«.

Klasa: 410-01/22-01/1112

Urbroj: 2196-31-01-1-22-1

Vrbanja, 15. studenoga 2022.

Predsjednik Općinskog vijeća
 Zlatko Balta, dipl. ing. šum., v. r.